KOMISIJOS DIREKTYVA 2005/11/EB
2005 m. vasario 16 d.
derindama su technikos pažanga iš dalies keičianti Tarybos direktyvą 92/23/EEB dėl motorinių transporto priemonių ir jų priekabų padangų bei jų montavimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo (1), ypač į jos 13 straipsnio 2 dalį,
atsižvelgdama į 1992 m. kovo 31 d. Tarybos direktyvą 92/23/EEB dėl motorinių transporto priemonių ir jų priekabų padangų bei jų montavimo (2), ypač į jos 10 straipsnį,
kadangi:
(1)
Direktyva 92/23/EEB yra viena iš Direktyvoje 70/156/EEB nustatytos EB tipo patvirtinimo procedūros atskirų direktyvų.
(2)
Direktyva 92/23/EEB su pakeitimais padarytais Direktyva 2001/43/EB numato tipo patvirtinimus suteikiančioms institucijoms galimybę iki 2005 m. gruodžio 31 d. padangų gamintojų laboratorijas pripažinti patvirtintomis bandymų laboratorijomis. Minėtos nuostatos taikymo patirtis buvo labai teigiama, todėl tokia galimybė ir toliau turėtų būti suteikiama, o minėtas terminas turėtų būti panaikintas.
(3)
Padangų gamybos sektoriuje techninė pažanga vyksta labai sparčiai. Dėl didelės vartotojų ir automobilių gamybos pramonės paklausos padangų gamybos tempai spartėja, o padangų rūšių įvairovė nuolat didėja. Tokia padėtis ateityje taps dar sudėtingesnė, kadangi šioje srityje bus reikalingi labai brangūs ar unikalūs bandymų įrenginiai bei kompetencija. Tam, kad naujai sukurti produktai būtų nedelsiant pateikiami į rinką, būtinas pakankamas bandymų įrenginių, kuriuos galima būtų lanksčiai naudoti, skaičius.
(4)
Atsižvelgiant į tai, kad dėl technikos pažangos kuriamos vis geresnės kokybės padangos, atitinkamos bandymų procedūros taip pat tampa vis sudėtingesnės. Šiuo metu, išskyrus padangų gamintojų turimus pajėgumus, nėra jokių kitų bandymų pajėgumų, kurių pakaktų dideliam reikalingų bandymų skaičiui atlikti.
(5)
Todėl Direktyva 92/23/EEB turėtų būti atitinkamai iš dalies pakeista.
(6)
Šioje direktyvoje numatytos priemonės atitinka Derinimo su technikos pažanga komiteto, įsteigto remiantis Direktyvos 70/156/EEB 13 straipsnio 1 dalimi, nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 92/23/EEB I priedo 1.3 punktas pakeičiamas taip:
„1.3.
Patvirtinimą suteikianti institucija pagal Direktyvos 70/156/EEB 14 straipsnio 1 dalį padangų gamintojų laboratorijas gali pripažinti patvirtintomis bandymų laboratorijomis.“.
2 straipsnis
1. Valstybės narės vėliausiai iki 2005 m. gruodžio 31 d. priima ir paskelbia įstatymus ir kitus teisės aktus, kurie įgyvendina šią direktyvą. Priimtų nuostatų tekstus ir minėtų nuostatų bei šios direktyvos atitikimo lentelę jos nedelsdamos pateikia Komisijai.
Jos taiko minėtas nuostatas nuo 2006 m. sausio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2005 m. vasario 16 d.